CELEX: 52020PC0375
Language: sl
Date: 2020-08-14
Title: Predlog UREDBA EVROPSKEGA PARLAMENTA IN SVETA o uporabi tarifnih kvot in drugih uvoznih kvot Unije

EVROPSKA KOMISIJA
            Bruselj, 14.8.2020
            COM(2020) 375 final
            2020/0176(COD)
            Predlog
            UREDBA EVROPSKEGA PARLAMENTA IN SVETA
            o uporabi tarifnih kvot in drugih uvoznih kvot Unije
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Združeno kraljestvo Velika Britanija in Severna Irska (v nadaljnjem besedilu: Združeno kraljestvo) je 1. februarja 2020 izstopilo iz Unije. Po koncu prehodnega obdobja, tj. od 1.januarja 2021, bo veljal protokol o Irski/Severni Irski, ki je priložen sporazumu o izstopu (v nadaljnjem besedilu: protokol). 
               
               
                  Protokol določa, da je Severna Irska del carinskega območja Združenega kraljestva in da lahko Združeno kraljestvo Severno Irsko zajame z ozemeljsko veljavnostjo svojih seznamov v okviru Svetovne trgovinske organizacije. Hkrati protokol določa tudi, da se v zadevnih določbah protokola ter določbah prava Unije, ki se na podlagi tega protokola uporabljajo za Združeno kraljestvo in v njem v zvezi s Severno Irsko, vsako sklicevanje na carinsko ozemlje Unije razume, kot da vključuje kopensko ozemlje Severne Irske. To pomeni, da mora Združeno kraljestvo kljub temu, da je Severna Irska uradno na carinskem območju Združenega kraljestva, v zvezi s Severno Irsko uporabljati carinsko zakonodajo Unije, kot da bi bila Severna Irska še vedno na carinskem območju Unije. 
               
               
                  Dvostranske ureditve med Unijo in Združenim kraljestvom na podlagi protokola ne ustvarjajo pravic in obveznosti za tretje države. 
               
               
                  Zato se noben uvoz v skladu z uvoznimi tarifnimi kvotami ali drugimi uvoznimi kvotami Unije, ki se uporabljajo za blago s poreklom iz tretje države, vneseno na Severno Irsko, ne more upoštevati pri pravicah te tretje države v razmerju do Unije, razen če se tretja država s tem strinja. Ta položaj pomeni tveganje za pravilno delovanje enotnega trga Unije in celovitost skupne trgovinske politike, saj se je mogoče izogniti tarifnim kvotam ali drugim uvoznim kvotam Unije. Poleg tega vsak morebitni sporazum s tretjo državo, ki določa izvozne tarifne kvote, zahteva, da se blago uvozi v Uniji. Zato bi navedena tretja država lahko zavrnila izdajo izvoznih dovoljenj za neposredni uvoz v Severno Irsko.
               
               
                  Za odpravo tega tveganja bi morale biti tarifne kvote in druge uvozne kvote Unije na voljo le za blago, ki je uvoženo in sproščeno v prosti promet v Uniji in ne na Severnem Irskem. 
               
               
                  Na podlagi protokola bi se ta uredba uporabljala tudi za Združeno kraljestvo in v njem v zvezi s Severno Irsko.
               
            
            
               •Skladnost z veljavnimi predpisi s področja zadevne politike
            
            
               
                  Ta pobuda je v skladu z ukrepi, ki jih Unija sprejema za obravnavanje posledic izstopa Združenega kraljestva iz Unije ter za urejeno pripravo na konec prehodnega obdobja, zlasti za pripravo na izvajanje sporazuma o izstopu in protokola o Irski/Severni Irski.
               
            
            
               •Skladnost z drugimi politikami Unije
            
            
               
                  Pobuda je tudi v skladu s skupno trgovinsko politiko Unije.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 207(2) Pogodbe o delovanju Evropske unije (PDEU).
               
            
            
               •Subsidiarnost (za neizključno pristojnost) 
            
            
               Skupna trgovinska politika je v izključni pristojnosti Unije. Načelo subsidiarnosti se zato ne uporablja.
            
            
               •Sorazmernost
            
         
         
            
               
                  Predvideni ukrep je edini način za zagotovitev želenega rezultata. 
               
            
            
               •Izbira instrumenta
            
            
               
                  Potreben je zakonodajni akt, in sicer uredba Evropskega parlamenta in Sveta, saj obstoječa zakonodaja ne predvideva pooblastila Komisiji za sprejetje predlaganih ukrepov.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja primernosti obstoječe zakonodaje
            
            
               
                  Ni relevantno. 
               
            
            
               •Posvetovanja z zainteresiranimi stranmi
            
            
               
                  Ni relevantno. 
               
            
            
               •Zbiranje in uporaba strokovnih mnenj
            
            
               
                  Ni relevantno. 
               
            
            
               •Ocena učinka
            
            
               
                  Ni relevantno. 
               
            
            
               •Primernost in poenostavitev ureditve
            
            
               
                  Ni relevantno. 
               
            
            
               •Temeljne pravice
            
            
               
                  Predlog nima učinka na temeljne pravice. 
               
            
            
               4.PRORAČUNSKE POSLEDICE
            
            
               
                  Ni relevantno. 
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
         
         
            
               
                  Ni relevantno. 
               
            
            
               •Obrazložitveni dokumenti (za direktive)
            
            
               
                  Ni relevantno. 
               
            
            
               •Natančnejša pojasnitev posameznih določb predloga
            
            
               
                  Člen 1 določa, da bi morale biti tarifne kvote in druge uvozne kvote Unije na voljo le za blago, ki je uvoženo iz ozemelj zunaj Unije in sproščeno v prosti promet v Uniji. V členu 1 so našteta zadevna carinska območja, ki sestavljajo carinsko območje Unije. Ta seznam ne vključuje Severne Irske, kar pomeni, da tarifne kvote in druge uvozne kvote Unije ne bodo na voljo za uvoz v Severno Irsko. Člen 2 vsebuje določbo, da naj bi se Uredba začela uporabljati po koncu prehodnega obdobja, torej 1. januarja 2021.
               
            
            
               2020/0176 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o uporabi tarifnih kvot in drugih uvoznih kvot Unije
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 207(2) Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu) je bil v imenu Unije sklenjen s Sklepom Sveta (EU) 2020/135
                  1
                z dne 30. januarja 2020 in je začel veljati 1. februarja 2020. 
            
            
               (2)Člen 4 protokola o Irski/Severni Irski, ki je priložen sporazumu o izstopu (v nadaljnjem besedilu: protokol), ponavlja, da je Severna Irska del carinskega območja Združenega kraljestva in da nič v protokolu Združenemu kraljestvu ne preprečuje, da Severno Irsko zajame z ozemeljsko veljavnostjo svojih seznamov koncesij, priloženih Splošnemu sporazumu o carinah in trgovini iz leta 1994 (v nadaljnjem besedilu: GATT 1994). 
            
            
               (3)Hkrati člen 13(1) protokola določa, da se ne glede na druge določbe tega protokola v zadevnih določbah protokola ter določbah prava Unije, ki se na podlagi tega protokola uporabljajo za Združeno kraljestvo in v njem v zvezi s Severno Irsko, vsako sklicevanje na carinsko ozemlje Unije razume, kot da vključuje kopensko ozemlje Severne Irske.
            
            
               (4)V skladu s členom 5(3) protokola se za Združeno kraljestvo in v njem v zvezi s Severno Irsko uporablja carinska zakonodaja Unije, kot je opredeljena v točki 2 člena 5 Uredbe (EU) št. 952/2013 Evropskega parlamenta in Sveta
                  2
               . Te določbe v povezavi s prvim in drugim pododstavkom člena 5(1) protokola v zvezi z blagom, ki se na Severno Irsko vnese iz ozemelj zunaj Unije, pomenijo, da bi se tarifni ukrepi Unije, vključno s tarifnimi kvotami v okviru skupne carinske tarife ali ustreznih mednarodnih sporazumov, uporabljali za blago, za katerega se šteje, da zanj obstaja tveganje, da se bo pozneje gibalo v Unijo. Navedene tarifne kvote vključujejo zlasti uvozne tarifne kvote iz seznamov obveznosti Unije v okviru GATT 1994, dogovorjene v dvostranskih mednarodnih sporazumih Unije, vključno s kvotami za odstopanje od pravil o poreklu, uvoznimi tarifnimi kvotami v okviru ureditev trgovinske zaščite Unije in drugimi samostojnimi uvoznimi tarifnimi kvotami ter izvoznimi tarifnimi kvotami, določenimi v sporazumih s tretjimi državami. 
            
            
               (5)V skladu s členom 5(4) protokola se za Združeno kraljestvo in v njem v zvezi s Severno Irsko uporablja tudi zakonodaja Unije, navedena v Prilogi 2 k protokolu, in sicer pod pogoji, določenimi v navedeni prilogi. To vključuje zakonodajo Unije, ki določa nekatere uvozne kvote.
            
         
         
            
               (6)Dvostranske ureditve med Unijo in Združenim kraljestvom na podlagi Protokola ne ustvarjajo pravic in obveznosti za tretje države. 
            
            
               (7)Zato se noben uvoz v skladu z uvoznimi tarifnimi kvotami ali drugimi uvoznimi kvotami Unije, ki se uporabljajo za blago s poreklom iz tretje države, vneseno na Severno Irsko, ne more upoštevati pri pravicah te tretje države v razmerju do Unije, razen če se tretja država s tem strinja. Navedeni položaj pomeni tveganje za pravilno delovanje enotnega trga Unije in celovitost skupne trgovinske politike, saj se je mogoče izogniti tarifnim kvotam ali drugim uvoznim kvotam Unije. 
            
            
               (8)Za odpravo tega tveganja bi morale biti uvozne tarifne kvote in druge uvozne kvote Unije na voljo le za blago, ki je uvoženo in sproščeno v prosti promet v Uniji in ne na Severnem Irskem. 
            
            
               (9)Vsak sporazum Unije s tretjo državo, ki določa izvozne tarifne kvote, se uporablja le za blago, ki se uvozi v Uniji. Zato bi navedena tretja država lahko zavrnila izdajo izvoznih dovoljenj za neposredni uvoz v Severno Irsko. 
            
            
               (10)Na podlagi člena 5(3) in (4) protokola v povezavi s členom 13(3) protokola se ta uredba uporablja tudi za Združeno kraljestvo in v njem v zvezi s Severno Irsko – 
            
            
               SPREJELA NASLEDNJO UREDBO:
            
            
               Člen 1
            
            
               Blago, uvoženo iz ozemelj zunaj Unije, je upravičeno do obravnave v skladu z uvoznimi tarifnimi kvotami ali drugimi uvoznimi kvotami Unije oziroma v skladu z izvoznimi tarifnimi kvotami, ki jih uporabljajo tretje države, le, če se sprosti v prosti promet na naslednjih ozemljih: 
            
            
               –ozemlju Kraljevine Belgije, 
            
            
               –ozemlju Republike Bolgarije, 
            
            
               –ozemlju Češke republike, 
            
            
               –ozemlju Kraljevine Danske, razen Ferskih otokov in Grenlandije, 
            
            
               –ozemlju Zvezne republike Nemčije, razen otoka Heligoland in ozemlja Büsingen (Pogodba z dne 23. novembra 1964 med Zvezno republiko Nemčijo in Švicarsko konfederacijo), 
            
            
               –ozemlju Republike Estonije, 
            
            
               –ozemlju Irske, 
            
            
               –ozemlju Helenske republike, 
            
            
               –ozemlju Kraljevine Španije, razen Ceute in Melille, 
            
            
               –ozemlju Francoske republike, razen francoskih čezmorskih držav in ozemelj, za katere se uporabljajo določbe četrtega dela PDEU, vendar vključno z ozemljem Monaka, kakor je opredeljeno v Carinski konvenciji, podpisani v Parizu dne 18. maja 1963 (Journal officiel de la République française z dne 27. septembra 1963, str. 8679), 
            
            
               –ozemlju Republike Hrvaške, 
            
            
               –ozemlju Italijanske republike, razen občine Livigno, 
            
         
         
            
               –ozemlju Republike Ciper v skladu s pravili iz Akta o pristopu iz leta 2003, 
            
            
               –ozemlju Republike Latvije, 
            
            
               –ozemlju Republike Litve, 
            
            
               –ozemlju Velikega vojvodstva Luksemburg, 
            
            
               –ozemlju Madžarske, 
            
            
               –ozemlju Malte, 
            
            
               –ozemlju Kraljevine Nizozemske v Evropi, 
            
            
               –ozemlju Republike Avstrije, 
            
            
               –ozemlju Republike Poljske, 
            
            
               –ozemlju Portugalske republike, 
            
            
               –ozemlju Romunije, 
            
            
               –ozemlju Republike Slovenije, 
            
            
               –ozemlju Slovaške republike, 
            
            
               –ozemlju Republike Finske,
            
            
               –ozemlju Kraljevine Švedske in
            
            
               –ozemlju suverenih con Združenega kraljestva Akrotiri in Dekelia, kakor sta opredeljeni v Pogodbi o ustanovitvi Republike Ciper, podpisani dne 16. avgusta 1960 v Nikoziji.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od 1. januarja 2021.
            
            
               Ta uredba je v celoti zavezujoča in se neposredno uporablja v vseh državah članicah.
            
         
         
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  
                        Sklep Sveta (EU) 2020/135 z dne 30. januarja 2020 o sklenitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 1).
               
               
                  
                     (2)
                  
                        Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).